 המכללה לביטחון לאומי

מחזור מ"ה 2017 - 2018

קורס בחברה השראלית

עבודה מסכמת

מגישים: עמית סער, ת.ז 032924144

איתי שפירא, ת.ז 032207755

תאריך הגשה: \_\_ בפברואר, 2018

*האם, ועד כמה, יוצר גיוס החרדים לצה"ל שסע בתוך החברה החרדית עצמה?*

הקדמה

**בעבודה זו ננסה לבחון האם תופעת החרפת תופעות ההתנגדות לשירות חרדים בצה"ל, הוא ביטוי לא רק של השסע בין החברה החרדית לבין המדינה אלא גם , ואולי בעיקר, לשסע הולך וגובר בתוך החברה החרדית עצמה. במסגרת זאת נטען, כי ההחרפה ברמת המחאה נגד הגיוס היא לא רק תגובה לאתגרים חיצוניים סביב שאלת ה"נשיאה בנטל" אלא גם ביטוי למאבק פוליטי ואידיאולוגי מחריף בתוך החברה החרדית בין הזרם המרכזי לבין קבוצות מיעט משמעותיות שקוראות עליו תיגר.**

**בעבודה זאת, לא נעסוק במשמעויות הרחבות הנובעות משירות החרדים בצה"ל, לגבי השסעים בחברה הישראלית בכלל; ולא ננתח את השלכות גיוס החרדים על סוגיית ההדתה בצבא. תחת זאת, כאמור – נתמקד בבחינת השסע סביב סוגיית הגיוס בתוך החברה החרדית עצמה.**

רקע – גיוס חרדים לצה"ל, והצגת שאלת המחקר

**בשנים האחרונות מסתמנת עלייה בתופעת גיוס החרדים לשירות בצה"ל** (אגף כוח אדם, 2016)**,. נכון לשנת 2017** (מלחי, 2017)**, משרתים בצה"ל יותר מ-6500 חיילים ואנשי קבע. חלק מהחרדים משרתים ביחידות צבאיות ייעודיות בהן יש חרדים בלבד ("נצח ישראל"), וחלקם משרתים ביחידות "מעורבות" עם חילונים (אך לא עם נשים, כמובן). בנוסף קיימים מסלולי שירות ייעודים דוגמת מסלול שח"ר (שילוב חרדים) שמשלבים חיילים חרדים במקצועות עורפיים שיהוו בסיס למקצוע לאחר השירות בצבא[[1]](#footnote-1).**

**יחד עם העלייה בהיקפי הגיוס,** חלה גם עלייה בעוצמת המחאה של גורמים בחברה החרדית נגד הגיוס**. במסגרת זאת, בשנים האחרונות גוברות תופעות של סירוב להתייצב בלשכות הגיוס אפילו להשגת פטור, עולה תדירותן של הפגנות מחאה אלימות נגד הגיוס וחרדים שהתגייסו חשופים להתנכלות מתמשכת, בין השאר תחת קמפיין המאבק ב"חרד"קים ("חרדים קלי דעת")[[2]](#footnote-2). כאמור בעבודה זאת נטען, כי אחד הסיבות המרכזיות לעלייה באינטנסיביות המחאה קשורה בשסע פנימי, עמוק יותר, בתוך החברה החרדית.**

**כדי לבסס טענה זאת, נציג בתחילה את היחס הבסיסי של החברה החרדית לסוגיית השירות בצה"ל, לאחר מכן נעמוד על השינוי שחל ביחס זה בשנים האחרונות ובסיבות לעלייה בהיקפי הגיוס במסגרת זאת, נטען, כי העלייה בגיוס לצבא מהווה חלק ממגמה רחבה יותר של "מודרניזציה" של החיים החרדים ומצטרפת לתופעות נוספות דוגמת השתלבות מואצת בשוק העבודה ועלייה בפונים ללימודים אקדמיים. לבסוף ניתן קווים לדמותה של המחאה המחריפה נגד סוגיית הגיוס ונטען, כי בין השאר היא מהווה ניסיון של קבוצות מיעוט בחברה החרדית לייצר תגובת נגד למגמה זאת.**

יסודות ההתנגדות החרדית לגיוס לצבא

**שאלת גיוס החרדים בצבא היתה מאז ומעולם סוגייה מורכבת ושנויה במחלוקת. למעשה, הניסיון להסדיר את היחסים בין החברה החרדית לצבא, החל עוד בטרם הוקם צה"ל. כך, ב-9 במרץ הודיע ישראל גלילי, ראש המפקדה הכללית של ההגנה, כי נתקבלה החלטה כי בני הישיבות, לפי רשימות מאושרות, פטורים משירות בצבא. לתלמידים המסוגלים יינתן אימון להגנה עצמית במקום תלמודם". הסכם ברוח זו נחתם בין הרבנים הראשיים דאז, גאב"ד העדה החרדית, וראשי ישיבות בירושלים מטעם ועד הישיבות לבין המפקד לשירות העם בירושלים 4 ימים לפני קום המדינה, בו התחייבו ראשי הישיבות מצידם שלא לרשום בישיבות תלמידים שלא מגיעים מתוך המסגרת הישיבתית ושלא יפגעו בזכויות בחורים שבחרו להתגייס (כהן: 2017).**

**מכאן ניתן ללמוד שני דברים: הגיוס בצבא נתפס, מאז ומעולם, כסוגיה בעייתית בעיני החברה החרדית והיא שאפה להימנע ממנו אך לצד זאת, העיסוק בנושא לא נעשה מתוך שלילה מוחלטת אלא מתוך הידברות עם רשויות הצבא ונכונות מסויימת, גם עם מצומצמתף לגמישויות.**

**אולם מה עומד בבסיס ההתנגדות הזאת, בפרק זה נתבסס בעיקר על ספרו של פרידמן** (פרידמן, 1991) **– שגם אם נכתב לפני יותר מעשרים שנה, נראה כי עדיין לא נס ליחו בכל הקשור לניתוח החברה החרדית. ככלל, בפרק זה ננסה "לעמת" באופן ראשוני בין התפיסות המקובלות בחברה החרדית לבין התפיסות שמשתמעות מההחלטה התגייס לצה"ל.**

**המאפיין הראשון של החברה החרדית אותו מגדיר פרידמן הוא "ניאו-מסורתיות"; כלומר – זיקה למסורת החיים היהודית (בעיקר זו של אירופה ומזרח אירופה) בתחומי הפולחן, הלבוש ובזיקה לשפה האידיש. הגם שפרידמן מתאר מספר קבוצות בתוך האוכלוסייה החרדית – ביניהם "הליטאים", שמגלים סובלנות יחסית לחיים המודרניים – ככלל נראה, כי הזיקה החזקה למסורת אינה עולה בקנה אחד עם שירות בצה"ל. קשה למצוא, לפיכך, הצדקה לשירות בצה"ל בתחום הזיקה למסורת; ולכן סביר שנמצא כי השירות בצה"ל מייצר אתגר ל"ניאו-מסורתיות".**

**המאפיין השני של החברה החרדית הוא "מחויבות ללימוד התורה", והמשמעות מכך ברורה. אחת הפרשנויות למחויבות זו היא גם הדחייה של "הלימודים הכלליים" – מתמטיקה, אזרחות, ספרות, היסטוריה, אנגלית, וכו'; והלימודים בישיבות מוקדשים לתורה בלבד. פרשנות אחרת בחברה החרדית היא אף יותר מרחיקת לכת – וטוענת שמשמעות הביטוי שמיוחד לרמב"ם "והגית בו יומם ולילה" הוא הוראה שמחייבת את מערכת החינוך הפורמלית, ללימודי תורה כל היום וכל הלילה (ובמשתמע, אך ורק ללימודי תורה). גם במקרה זה, לפיכך, קשה למצוא תאימות בין המחויבות ללימודי התורה לבין השירות בצה"ל – שהרי השירות "קורע" את החרדי ממסגרת החינוך הפורמלי, ואף מציב אותו בסיטואציה בה הוא נאלץ, לצורך השירות הצבאי, לעסוק בלימודים "הכלליים".**

**מאפיין נוסף נקרא "דתיות מקפידה", וניתן להבין את משמעותו דרך הביטוי השגור בחברה החרדית "מדקדקים בקלות כבחמורות". ברור שהשירות בצה"ל אינו יכול לאפשר לאיש החרדי "להקפיד" – גם אם הוא נמצא במסגרות צבאיות בהן יש חרדים בלבד – מכיוון שהארגון עצמו אינו מתנהל לפי התפיסה החרדית, וגם אינו שואף לכך. הארגון מתנהל לפי קוד אתי מסוים, מדובר בארגון שמהותו היא מבצעית-קרבית ולא דתית, וכו'. לכן, גם במקרה זה סביר שהשירות בצה"ל מייצר אתגר למאפיין מובהק של החברה החרדית.**

**מאפיין נוסף מכונה על-ידי פרידמן "אנטי-ציונות", והסתירה בינו לבין השירות בצה"ל מובנת מאליה. לכל הקבוצות בחברה החרדית, אליבא דפרידמן, משותפת ראיית הציונות כאידיאולוגיה לאומית-חילונית – ולכן נוגדת את מהותה של היהדות, ש"עומדת מחוץ להיסטוריה" (שם, עמ' 8). מעבר לכך, לתפיסתם של החרדים, לתנועה הציונית היה מקום מרכזי בתהליכי החילון שעברו על היהודים באירופה – אותם תהליכים שהחברה החרדית מנסה להתמודד איתם עד היום, בעיקר באמצעות ההסתגרות וההתבדלות (לגביהן נרחיב בהמשך העבודה). אם זו אכן התפיסה בחברה החרדית את הציונות – ברור ששירות בצה"ל, שהוא צבאה של המדינה היהודית שחרת על דגלו את הציונות ואת ערכי מגילת העצמאות, סותר תפיסה זו.**

**פרידמן מספק ניתוח מעניין נוסף החשוב לעבודת מחקר זו – והוא עוסק בניתוח המילה "חרדים". מדובר, למעשה, בחרדה למילוי מצוותיו של האל; ולא פחד מהאל במובן הפשוט של המילה. ה"חרדיות", לפיכך, מצביעה על מצב פסיכולוגי-נפשי עמוק; ובהקשר זה, ברור שהשירות בצה"ל סותר אותה במידה רבה. קשה לחשוב, כך נראה, על מצב בו השירות הצבאי – בין אם ביחידה קרבית ובין אם ביחידה עורפית, בין אם ביחידה "חרדית" ובין אם ביחידה "מעורבות" – אכן מאפשר לאדם החרדי לשהות באותו מצב נפשי. זאת, שהרי השירות הצבאי מייצר מציאות, קונקרטית אבל גם פסיכולוגית, אינטנסיבית ביותר – שממוקדת בעשייה הצבאית, ולא במצוות.**

**אפיון נוסף של החברה החרדית, אליבא דפרידמן, הוא "חברת הלומדים" (שם, עמ' 80) – כלומר, דגש על למידת התורה. אך מעבר לכך, פרידמן טוען – אם כי יש לזכור שניתוח זה נכתב, כאמור, לפני יותר מעשרים שנה, והוא אף מתאר מגמה שאותרה כמה עשורים קודם לכן – כי החברה החרדית כונתה באותה תקופה "חברת החומרות" ("חומרה" – במשמעות הפוכה מ"קלה"). פרידמן טוען, כי הדור הצעיר באותה תקופה לא רק שהקפיד "קלה כחמורה" אלא שאף היה מעוניין לנקוט בהיבטי הצוות והדת בגישה המחמירה; במידה מסוימת, בניגוד לדור ההורים. הנטייה להחמיר תואמת, במידה רבה, את "החרדה" – קונקרטית, את החרדה מכך שפרשנות "מקלה" לא תאפשר עשיית מצוות כהלכה. חרדה זו נובעת, בין-השאר מהחשש מחילון; ומניסיון להתמודד עם ה"סחף" – ביטוי מוכר בחברה החרדית – שהביא לחזרה בשאלה של צעירים רבים. ובשורה התחתונה – פרידמן מתאר מגמה של הקצנה ושל פרשנות "לחומרה" בחברה החרדית, בעיקר בהובלת של תלמידי הישיבות ושל אברכי "הכוללים" – הנתפסים במידה רבה, בתוך המגזר החרדי, כעילית תורנית.**

**בסיס נוסף לבחינת היחס של החברה החרדית לגיוס לצה"ל ניתן למצוא, בין-השאר, באופן בו התייחסו כותבים שונים** (אלרן & בן מאיר, 2012) **לנושא זה. בן מאיר, לדוגמה, טוען כי (שם, עמ' 26) בראיית החרדים – סוד הקיום של עם ישראל הוא התורה, ולכן היא מתנגדת לגיוס לצה"ל. מעבר לכך, בראיית הציבור החרדי, השירות בצה"ל מסכן את המגזר החרדי – ובכך, למעשה, הוא מסכן את עם ישראל כולו; שהרי החרדים, באמצעות לימוד התורה, הם (בראיית עצמם, כמובן) "שומרי הגחלת" של היהדות. לכן, הגיוס של החרדים לצה"ל – שהוא, כפי שציינו בתחילת העבודה, עובדה מוגמרת, ובשנים האחרונות העיסוק הציבורי מתקיים בעיקר סביב היקפיו ולא סביב עצם קיומו – מסכן, אליבא דבן מאיר, את החברה החרדית עצמה. נדמה שאין צורך להכביר מילים, אם מקבלים את הניתוח שלהלן, כדי להסביר עד כמה מאתגר הגיוס לצה"ל את התפיסות הבסיסיות בחברה החרדית – כולל, כאמור, לגבי עצמה.**

ואף על פי כן, פשר העלייה בהיקף גיוס החרדים

**ההתנגדות החרדית, איפוא, היא עמוקה, רבת מימדים ונוגעת לסוגיות זהות בסיסיות ועדיין הנתונים מראים שבשנים האחרונות חלה עלייה מתמדת, גם אם מתונה, במספר המתגייסים.**

Figure 1 לקוח מתוך שנתון החברה החרדית לשנת 2017 שפרסם המכון הישראלי לדמוקרטיה

כיצד אם כך ניתן להסביר את מגמת העלייה בהיקפי המתגייסים החרדים?

**המחקרים המרכזיים שעוסקים בנושא מסמנים שתי סיבות מרכזיות לעלייה בהיקפי הגיוס של חרדים:**

1. סיבה כלכלית – **אחת הבעיות היסודיות של החברה החרדית היא העובדה שמערכת החינוך החרדית, אינה מכשירה את רוב בוגריה להשתלבות בשוק העבודה הכללית. זאת, הן בשל היעדר כלים מספקים והן בשל היעדר מגע עם החברה שמחוץ לגבולות הקהילה החרדית ל** (מלחי, 2017)**. לאור זאת, השירות בצבא, מהווה מנוע תעסוקתי משמעותי עבור גברים חרדים בשלושה היבטים: המסלולים הייעודים מקנים להם כלים שמסייעים להם למצוא תעסוקה גם לאחר הצבא; העובדה שהם שירתו בצבא מקלה עליהם למצוא עבודה בחברה החילונית והשירות בסמיכות לכל גווני החברה הישראלית מסייעים לשבור את חומות הבדלנות ומקלים עליהם בהתמודדות עם משרות מחוץ למגזר החרדי (שם). הנתונים מראים כי קרוב ל-90% מבוגרי השירות הצבאי, הן במסלולי הלוחמים של נצח יהודה (הנח"ל החרדי) וחטיבת גבעתי, והן בוגרי מסלולי השירות העורפיים-מקצועיים במסגרת שח"ר (שירות חרדים) השתלבו לאחר השירות הצבאי בשוק העבודה** (מלחי, 2017) **.**
2. סיבה ערכית – **נראה כי מעבר לתמריץ הכלכלי, להחלטה לצאת לשירות צבאי יש גם רכיבים נוספים דוגמת רצון למיצוי עצמי ואידיאולוגי גם מחוץ לעולם הישיבות** (מלחי, 2017)**.**

**שתי סיבות היסוד הללו, הצורך הכלכלי והרצון להגשמה עצמית, אינן משפיעות על סוגיית הגיוס לצבא בלבד ועומדות בבסיסן של עוד מספר תופעות חברתיות שעוברות על החברה החרדית בשנים האחרונות שמהותן סדיקה בחומות הבדלנות של החברה החרדית, בעיקר בקרב הדור הצעיר. במסגרת תופעה זאת אפשר לסמן עוד מספר מגמות משמעותיות:**

1. **עלייה ביציאה ללימודים אקדמיים - החברה החרדית עדה בשנים האחרונות לקצב גידול מהיר ביותר במספר הסטודנטים החרדים במוסדות להשכלה גבוהה. בין השנים 2009 ל-2016 הייתה עלייה של 147% במספר הסטודנטים החרדים ומספרם עומד על כעשרת אלפים סטודנטים שהם כ-4% מסך הסטודנטים (עלייה של 100% ב-5 השנים האחרונות) (כהנר מלאך וחושן: 2017, 23).**
2. **השתלבות בשוק התעסוקה – ב-15 השנים האחרונות חלה עלייה משמעותית בהשתלבות חרדים, גברים ונשים, בשוק העבודה. כך, בשנת 2002 עמד שיעור התעסוקה של גברים חרדים על 35% ואצל נשים חרדיות על 50%. בשנת 2016 עמד שיעור התעסוקה של גברים חרדים על 52% בעוד אצל הנשים נרשם שיעור של 73%. האחוזים עדיין נמוכים ביחס לאוכלוסייה הכללית, בדגש על מגזר הגברים, אך מדובר בעלייה משמעותית (כהנר מלאך וחושן: 2017, 39).**

**בנוסף, המחקרים מראים עלייה בשימוש של חרדים באינטרנט, עלייה ביציאה לחופשות בחו"ל (עדיין ברמה נמוכה בהרבה מהחברה הכללית – כ-28%) עלייה בשימוש בטכנולוגיה ועוד (שם). לכך מצטרפת תופעה נוספת, שאינה קלה למדידה אך משמעותה דרמטית: התגברות הספקנות והעירעור על ההגמוניה המסורתית של "גדולי הדור" ו"המנהיגים הרוחניים". תופעה זאת התגברה לאחר מותו של הרב שך ב-2001 ומאז נמשכת באופן איטי אך עקבי. (גל, 2015, 16). כל אלו מחזקים עוד יותר את ההבנה** שאין לראות את העלייה בהיקפי הגיוס כתופעה העומדת בפני עצמה אלא כביטוי לתופעה רחבה יותר של סדיקת ההפרדה בין המגזר החרדי לחברה הכללית**.**

**50** גוונים של התנגדות – מי מוביל את המחאה נגד הגיוס?

**כדי לבסס את הטענה, כי המחאה החריפה נגד הגיוס מבטאת, בין השאר, גם מתחים פנים מגזריים, צריך לבחון באזמל חד יותר את המונח "החברה החרדית".**

**במחקר שפרסם אודות החברה הישראלית בישראל מספק ד"ר ראובן גל 10 מאפיינים שמשותפים לרוב הזרמים בחברה החרדית: אמונה יהודית-דתית טוטלית; הקפדה קיצונית על מצוות היהדות ופירושן לחומרה; פיקוח חברתי מקיף על כל אורחות החיים;לימוד התורה כערך עליון (עבור הגברים; הנשים – תומכות); כפיפות מוחלטת למרותו של האדמו"ר ו"הגדול בתורה" ולסמכותם המלאה של הרבנים;תפיסת-עולם שמרנית ופוריטנית ("תרבות נגד" כלפי הסובבים אותה); אמונה בביאת המשיח ודחיית החזון הציוני (למעט חב"ד ובמידה מסוימת גם ש"ס); הסתגרות קהילתית (רוחנית ופיזית); היצמדות מוחלטת למוסדות החינוך היחודיים של הקהילה ומאפיינים חזותיים (לבוש, פאות לגברים, כיסוי ראש/פאה לנשים) (גל: 2015, 2).**

**עם זאת, תחת מכנה משותף רחב זה החברה החרדית מחלוקת באופן מובהק למספר זרמים. שלושת הזרמים המרכזיים הם: ספרדים, חסידים וליטאים. אליהם מצטרפים פלגים קטנים יותר דוגמת חב"ד, העדה החרדית והפלג הירושלמי. אפיון וניתוח כל אחד מהפלגים הוא מחוץ למסגרת עבודה זאת, אולם לשם ביסוס הטיעון נתמקד בשני הפלגים האחרונים, העדה החרדית והפלג הירושלמי וביחסם לזרם המרכזי של החברה החרדית.**

**העדה החרדית היא קבוצה בתוך המגזר החרדי שמהווה מעין ארגון הגג שמאגד בתוכו את כלל הקהילות האנטי ציוניות שאינן מכירות במדינת ישראל, לא נבחרות ולא בוחרות. אנשיה, רואים בעצמם ממשיכי "הישוב הישן" שהיה בארץ לפני הקמת המדינה ורובם משתייכים לקהילות חסידויות שמרכזן שכונת מאה שערים בירושלים. הם חיים ב"מדינה בתוך מדינה", נמנעים מקבלת קצבאות וממנים את עצמם באמצעות תרומות מחו"ל (גרוזמן: 2017),.**

**הפלג הירושלמי, או בשמו הרשמי "בני התורה" , הוא פלג מהזרם הליטאי במגזר החרדי שהתפלג מהרם המרכזי בשנת 2012. הפיצול, אירע לאחר מותו של מנהיג הזרם, הרב אלישיב. רובו הגדול של הזרם התייצב מאחורי יורשו של אלישיב, הרב שטיינמן, מיעוטו התייצב תחת הרב אוירבך שהחשיב את עצמו כיורש האמיתי של הרב שך והרב אלישיב.** הפיצול היה שיאו של מאבק פוליטי יצרי, אך היו מעורבים בו גם רכיבים אידיאולוגים שבבסיסם טענת הזרם כי הרב שטיינמן, מנהיג הזרם הליטאי המרכזי פרגמטי ומתון ומאפשר הפתחות של החברה החרדית לרעיונות מסוכנים**[[3]](#footnote-3).**

**אם נשתמש במסגרת המושגית שהוצגה ע"י סמוחה בהרצאתו בפני חניכי המכללה לביטחון לאומי** (סמוחה, 9.11.2017) **– הגם שהיא הוצגה בהקשר לשסעים בחברה הישראלית בכלל ולא בתוך מגזר אחד בפרט – ניתן לטעון כי בין שני זרמים אלו לבין הזרם המרכזי** מתקיים, או מתחיל להתקיים, שסע. **לפי סמוחה, ניתן להחיל את ההגדרה "קבוצת שסע עמוק" על קבוצה שמתנגדת למשטר, שיש לה מערכת מוסדית נפרדת, ושהיא בעלת עוצמה מספקת כדי לערער על הסדר בחברה. בהקשר זה, שתי הקבוצות קוראות תיגר על ההנהגה המקובלת של הזרם המרכזי; מקיימת מערכת מוסדית נפרדת (ממוסדות חינוך, דרך עיתונות וכלה במערכת כשרות במקרה של העדה החרדית) ויש להן עוצמה מספקת לזעזע את המגזר כולו אם יבחרו בכך.**

אולם, כיצד הדבר משפיע על סוגיית הגיוס לצבא?

**סוגיית הליבה שבה משתמש "הפלג הירושלמי" כדי לנגח את הזרם הליטאי המרכזי הוא סוגיית הגיוס. למען הסר ספק, הזרם הליטאי המרכזי מתנגד גם הוא ככלל, לגיוס של חרדים לצבא, עם זאת, הוא הרב שטיינמן דבק בעמדה המסורתית שמבקשת לשמר בחוק את מעמדם המיוחד של בני הישיבות ולעשות זאת באמצעות שתדלנות פוליטית והידברות עם שלטונות הצבא.**

**לעומתו, הרב אוירבך מציג עמדה קיצונית בהרבה שמגדירה את סוגיית הגיוס "גזירת שמד שיש למסור עליה את הנפש". הפלג הירושלמי מרבה לבקר את הרב שטינמן על גישתו המתונה ומעודד גישה אקטיבית ואלימה נגד הגיוס. במסגרת זאת תומכי הפלג הירולשמי מסרבים להתייצב בלשכות הגיוס לקבלת פטור, הובילו שורה של הפגנות אלימות נגד הגיוס ואף מובילים קמפיים נרחב להתנכלות לחיילים חרדים (גרוזמן 2017). במסגרת מאמציו חבר הפלג הירושלמי לעדה החרדית ולקבוצות הקנאיות (נטורי קרתא, חסידות סאטמר) שבאופן מסורתי שוללות כל מעשה שיש בו הכרה בקיום מדינת ישראל.**

**מכאן עולה, כי** המחלוקת בסוגיית הגיוס היא ביטוי, חריף ומוקצן, של המחלוקת האידיאולוגית בין שני היריבים הליטאים. **מחלוקת שבבסיסה טענת "האופוזיציה", כי הזרם המרכזי הליטאי מציג עמדה פשרנית ופרגמטית שחושפת את החברה החרדית לסכנוץ**

עם זאת, קיים הסבר נוסף, גם בתוך המחנה החרדי, להתגברות המחאה נגד הגיוס – פוליטיקה מגזרית. **נגד הפלג הירושלמי עלו טענות שהחרפת מחאתו נגד סוגיית הגיוס אינה קשורה ב"עליית הסכנה" בגיוס כפוי או בפשרנות שמפגינה ההנהגה החרדית כי אם ברצונו לנגח פוליטית את הזרם המרכזי והעומד בראשו. בהקשר זה גורמים משני צידי המתרס, הן מתוך הזרם המרכזי והן מקרב הקבוצות הקנאיות שלכאורה נמצאות לצד הפלג בסוגיה זאת, מתחו ביקורת חריפה על הפלג :**

כך, טען הרבי מסאטמר במרץ 2016 *"אין כאן מחלוקת לשם שמים יש להם נציג? הולכים לבחירות, אין להם נציג? לא הולכים לבחירות. אלו לא שותפים עבורינו, אנו הולכים בדרך אחרת.* ***זהו עניין פוליטי, לא מלחמת תורה ולא מלחמת מצווה.*** *אנו לא אמרנו דעות כשהתעסקו ב'כן רוטציה' או 'לא רוטציה'. זה לא הזיז לנו המחלוקת ההיא ולא המחלוקת הזו, אין לנו שום חלק מזה" (גרינברג: 2016)*

**מהצד השני של הפוליטיקה החרדית, תקף הרב אברהם סולבייצ'יק את הפלג הירושלמי וטען** "*בכלל, כל מה שמספרים בענין הגיוס הכל שקר וכזב. כלום אין להם בראש, כל היום צועקים גיוס גיוס. אין גזירת גיוס! לא הולכים לקחת אף אחד בכפייה! סתם עלילות!"* **(כהן, 2016).**

**אם נחזור להנחת המחקר שהייתה נקודת המוצא לעבודה זאת, ניתן לטעון, כי העלייה בהיקפי ועוצמת המחאות אינה קשורה ישירת בהחרפת המאבק מול המדינה או בעליית הסכנה ב"גיוס כפוי". לראייה, תקופת ההפגנות האלימות ביותר, בשנים 2016-2017, היו דווקא לאחר שבהסכמים הקואליציוניים שנחתמו עם המפלגות החרדיות בנובמבר 2015 הוכנסו תיקונים שמפחיתים את האיום ודוחים את האפשרות להפעיל סנקציות פליליות על תלמידי ישיבה (קם, 2015).** תחת זאת, ניתץן לטעון, כי ההפגנות היו קשורות בעיקר בסיבות פנים-מגזריות ובעיקר במאבק הפוליטי והאידיאולוגי של "הפלג הירושלמי" בזרם הליטאי המרכזי.

**סיכום....**

מקורות

Levi, Y. (2016). Religious Authorities in the Military and Civilian Control: The Case of the Israeli Defense Forces. *Politics & Society, 44*(2), 305-332.

אגף כוח אדם, צ. (2016). *גיוס חרדים לצה"ל - הצגה לוועדת חוץ וביטחון.* Retrieved from http://m.knesset.gov.il/Activity/committees/ForeignAffairs/News/SiteAssets/Pages/pr190117/%D7%92%D7%99%D7%95%D7%A1%20%D7%97%D7%A8%D7%93%D7%99%D7%9D.pdf

אלרן, מ', & בן מאיר, י' ('. (2012). *גיוס חרדים לצה"ל - חידוש 'חוק טל'.* תל אביב: המכון למחקרי ביטחון לאומי.

הורביץ, נ. (2016). *החברה החרדית - תמונת מצב.* ירושלים: המכון החרדי למחקרי מדיניות.

לאון, נ'. (2006). דת וחילוניות. *עיונים בתקומת ישראל, 16*, 85-107.

לוי, י. (28.12.2017). *הרצאה במב"ל.*

מלחי, א'. (2017). *גיוס חרדים לצה"ל - תמונת מצב.* ירושלים: המכון הישראלי לדמוקרטיה. אוחזר מתוך https://www.idi.org.il/articles/17582

סמוחה, ס'. (9.11.2017). *הרצאה במב"ל.*

פרידמן, מ'. (1991). *החברה החרדית - מקורות, מגמות ותהליכים.* מכון ירושלים לחקר ישראל: ירושלים.

פרס, י', & בן רפאל, א'. (2006). *קירבה ומריבה: שסעים בחברה הישראלית.* תל אביב: עם עובד.

שטרן, י' צ', & זיכרמן, ח'. (2013). *בין אוהל סיירים לאוהלה של תורה: מתווה לגיוס חרדים לצה"ל.* ירושלים: המכון הישראלי לדמוקרטיה.

שראל כהן, ‏[נחשף: ההסכם של ועד הישיבות והעדה החרדית עם הצבא](http://www.kikar.co.il/240349.html), באתר [כיכר השבת](https://he.wikipedia.org/wiki/%D7%9B%D7%99%D7%9B%D7%A8_%D7%94%D7%A9%D7%91%D7%AA_(%D7%90%D7%AA%D7%A8_%D7%90%D7%99%D7%A0%D7%98%D7%A8%D7%A0%D7%98)), 26 ביולי 2017 http://www.kikar.co.il/240349.html

גרוזמן מנדי, פולמוס הגיוס: מה חושבות הקהילות החרדיות?, באתר חדשות nrg https://www.makorrishon.co.il/nrg/online/11/ART2/898/581.html

גרינברג יוסף (2016), הרבי מסאטמר: "מלחמת 'הפלג' לא קדושה. יש נציג? הולכים לבחירות", אתר חרדי10 http://www.ch10.co.il/news/262254/#.Wnxpxny3zIU

כהן ישראל, הרב סולובייצ'יק נגד 'הפלג': "הכל עלילות, לא יגייסו אף אחד בכוח", אתר כיכר השבת http://www.kikar.co.il/189805.html

קם זאב, הישג לחרדים: הכנסת אישרה את תיקון חוק הגיוס, אתר nrg https://www.makorrishon.co.il/nrg/online/1/ART2/739/209.html

המכון לדמוקרטיה <https://www.idi.org.il/media/9930/the-yearbook-of-haredi-society-in-israel-2017.pdf>

החרדים בחברה הישראלית https://www.neaman.org.il/Ultra-Orthodox-Jews-Il-Society-2014-Report-HEB

1. המיזם מבטיח לחיילים שירות בבסיסים שבהם רב צבאי, בית כנסת ושיעור תורה יומי, אוכל כשר למהדרין, ושירות לצד גברים בלבד במעגל הראשון של העבודה. כמו כן, ניתן דגש על הכשרה מקצועית המאפשרת פרנסה בתחום לאחר תום השירות. החיילים ברובם המוחלט משרתים לאחר הטירונות על בסיס יציאות יומיות. משך שירות החובה לחיילי המיזם הוא 16–24 חודשים, בהתאם לגיל הגיוס והתפקיד. <http://www.haredimidf.org.il/%D7%9E%D7%A1%D7%9C%D7%95%D7%9C%D7%99-%D7%92%D7%99%D7%95%D7%A1-%D7%97%D7%A8%D7%93%D7%99%D7%9D/%D7%9E%D7%A1%D7%9C%D7%95%D7%9C-%D7%A9%D7%97%D7%A8/> [↑](#footnote-ref-1)
2. לשורה של דוגמאות להחרפת המחאה נגד הגיוס לצה"ל ראה <http://www.bhol.co.il/Articlesearch.aspx?sCond=%D7%A7%D7%9E%D7%A4%D7%99%D7%99%D7%9F%20%D7%94%D7%97%D7%A8%D7%93%D7%A7%D7%99%D7%9D&tid=34658> [↑](#footnote-ref-2)
3. להרחבה אודות הפלג הירושלמי, מקורותיו והמאבק שלו עם הזרם הליטאי המרכזי ראה <http://www.kikar.co.il/tag.php?t=%D7%94%D7%A4%D7%9C%D7%92+%D7%94%D7%99%D7%A8%D7%95%D7%A9%D7%9C%D7%9E%D7%99> [↑](#footnote-ref-3)